חיל הים ההודי

זרוע האוויר של חיל הים

זרוע האוויר מהווה מרכיב חשוב של חיל הים ההודי. זרוע האוויר מצוידת בגרסה ימית של מטוסי הארייר הפועלים מסיפון נושאת המטוסים ויראט. מסוקים ימיים מדגם קאמוב Ka-31 משמשים להתראה מוקדמת. ללוחמה בצוללות משמשעים מסוקי סי קינג (WS-61) מסוקי קאמוב Ka-28, ומסוקי HAL Dhruv מתוצרת הודו. מטוסי טופולב 142, איליושין 38, דורניר 228 ומסוקי אלואט III מתוצרת מקומית משמשים למשימות סיור. מטוסי טופלב Tu-22M משמשים כמטוסי הפצצה אסטרטגיים, היכולים גם לבצע משימות סיור. לזרוע האוויר של חיל הים ההודי אף כלי טיס בלתי מאוישים, בהם מטוסי הרון 1 וסרצ'ר מתוצרת התעשייה האווירית לישראל, המסוגלים להמריא אף מכלי שיט. לזרוע האווירית של חיל הים ההודי אף נבחרת אירובטית ובה ארבעה מטוסים. בחודש מאי 2013 קיבל חיל הים ההודי מטוס בואינג P-8I (מבוסס על בואינג 737-800) המיועד ללוחמה בצוללות, זהו מטוס ראשון מתוך שמונה שהוזמנו בארצות הברית.
לאחר רכישת נושאת המטוסים הסובייטית "אדמירל גורשקוב" בשנת 2004, והפיכתה לנושאת מטוסים הודית "ויקראמדיטיאה", הודו אף רכשה מטוסי מיג 29 בגרסה K, גרסה ימית המותאמת לנושאות מטוסים. טייסת ראשונה של מטוסי מיג 29 בגרסה K הפכה מבצעית בחודש מאי 2013. נושאת המטוסים ויקראמידיטיאה צפויה להיכנס לשירות בשלהי שנת 2013.
בשנת 2008 החלה בניית הנושאת הראשונה מנושאות המטוסים מסדרת ויקראנט, נושאת מטוסים מתקדמת אך עקב קשיים טכניים ואחרים נדחתה ההשקה המבצעית עד ל-2023.

כוח הקומנדו הימי

כוח הקומנדו הימי ההודי (ידוע בראש תיבות MARCOS), נוסד בחיל הים ההודי בשנת 1987 לצורך ביצוע משימות מיוחדות, משימות סיור, כוח נחיתה, ולוחמה בטרור. בשנת 1988 הכוח הצליח לשחרר מספר בני ערובה, בהם שר החינוך של האיים המלדיביים, אשר נחטפו בידי שכירי חרב בספינה בעת ניסיון ההפיכה במלדיבים. בעת מתקפת הטרור במומבאי בנובמבר 2008 השתתף כוח של הקומנדו הימי בשחרור בני ערובה ממלון טאג' מהאל בעיר.

אוניות וצוללות

שמות כל כלי השיט בשרות חיל הים ההודי מתחילים בראשי התיבות INS, אשר משמעותן אוניית חיל הים ההודי (באנגלית: Indian Naval Ship). צי חיל הים ההודי מורכב מכלי שיט ממקורות שונים, חלקם נבנו בהודו וחלקם נקנו ממדינות אחרות. נכון למחצית הראשונה של שנת 2013, לחיל הים ההודי יש נושאת מטוסים אחת בשרות פעיל, INS Viraat. על פי התכנון, נושאת מטוסים זו תצא משרות פעיל לאחר שתיכנס לשרות נושאת המטוסים הראשונה מתוצרת הודו, בסדרת Vikrant. על פי התוכנית בחודשים אוקטובר-נובמבר 2013 תגיע להודו אף נושאת מטוסים סובייטית לשעבר, INS Vikramaditya, לאחר שעברה הסבה יסודית שבה הותאמה לשימוש חיל הים ההודי. נושאת מטוסים זו צפויה להיכנס לשירות פעיל בחודש דצמבר 2013. לחיל הים ההודי אף נושאת כוח נחיתה אמפיבית, INS Jalashwa, אשר שימשה בעבר בצי האמריקני. בצי ההודי אף מספר נחתות טנקים.
בצי שבע משחתות טילים מונחים, בהן שלוש מדגם דלהי וארבע מדגם רג'פוט. אלה יוחלפו על פי תוכנית ההצטיידות, החל משנת 2012, בשבע משחתות חדשות מדגם כלכתה. בשנת 2011 אישרה ממשלת הודו בניית ארבע משחתות משופרות נוספות מדגם זה. בצי אף פריגטות מדגמים שונים וקורבטות. לצי אוניות אספקה ומכליות דלק, רובן נבנו במהלך המאה ה-21.
בצי ההודי מספר רב של צוללות. שש צוללות נוספות מדגם Scorpène נמצאות בבנייה בצרפת והן תגענה להודו החל משנת 2015. בשנת 2009 ממשלת הודו שילמה 2 מיליארד דולר לחכירת שתי צוללות גרעיניות רוסיות מדגם Akula-II, למשך 10 שנים. עם תום חוזה החכירה תוכל הודו לרכוש את הצוללות. 300 אנשי צוות הודים עברו אימונים ברוסיה להפעלתן של הצוללות. הצוללת הראשונה, INS Chakra, נמסרה להודו ב-23 בינואר 2012. הודו אף בונה צוללות גרעיניות משלה, מדגם אריהנט, עם יכולת לשגר טילים בליסטיים. הצוללת הראשונה מדגם זה צפויה להיכנס לשרות בשנת 2013, לאחר שהושקה ב-26 ביולי 2009. הצי ההודי מתעתד להצטייד בשש צוללות מדגם זה.

מערכות נשק

להודו מספר מערכות טילי שיוט, כולל טילי ים-יבשה SS-N-27 מתוצרת רוסיה אותם ניתן לשגר מספינות ומצוללות. לחיל הים ההודי אף מערכות טילים מתוצרת הודו, בהם טיל נירבהי (Nirbhay) לטווח 1,000 ק"מ וכן טיל בליסטי סגריקה (Sagarika) לשיגור מצוללות. לחיל הים ההודי אף מערכות טילים נגד ספינות, שהם גרסה מקומית לטיל יחונט הרוסי.
להגנה אווירית של כלי השיט פיתחה התעשייה הצבאית ההודית, בשיתוף פעולה עם רפאל והתעשייה האווירית לישראל, את טיל ברק 8 שהוא גרסה משופרת של "ברק 1", אשר שימש עד כה להגנה אווירית בחיל הים ההודי.